
El Centre del Carme acull el concert ‘De sol a sol' de Llorenç Barber 
· La clausura del festival Nits d'Aielo i Art oferirà este dissabte un concert nocturn que durarà des de la mitjana nit fins a l'alba

· El premi Cura Castillejo  s'entregarà al festival ‘BOUESÍA' del delta de l'Ebre

València (03.11.2017). El Centre del Carme acull este dissabte, 4 de novembre, la clausura del festival Nits d'Aielo i Art que celebra el seu vinté aniversari. El músic Llorenç Barber serà l'encarregat de tancar el festival la nit del dissabte amb un concert nocturn que invitarà els assistents a passar la nit en la Sala Ferreres del centre de cultura contemporània.

El concert ‘De sol a sol' en el que també participaran Montserrat Palacios i Miguel Ángel Marín, va nàixer a finals de l'estiu de 1991. Llorenç Barber va fer sonar el seu campanar portàtil en un monticle rodejat d'aigua fent sonar, per mitjà de llargues cordes, tota una instal·lació de campanes i esquellots penjats de roques i arbres, mentres a la llunyania sonaven els mugits de la brama tardorenca dels cervos salvatges. Per primera vegada, i després de recórrer mig món, esta proposta contextual sonarà entre els murs de la sala Ferreres.

Este concert, basat en la improvisació, servirà com a colofó a una jornada que començarà a les 20 hores amb l'estrena a Espanya de la Symphonie Monotone-Silence de Yves Klein. Cossos bellament escultòrics banyats en blau ben profund realitzen un ballet pictòric i cerimonial mentres una orquestra entona un acord en re major que se sosté llis i prolongat durant uns molt llargs minuts, omplint la sala Goerlich de vibracions quasi escultòriques. Després d'ells, i sense interrupció, el silenci més intens i sobretot extens mai exigit a cap intèrpret sonor.

Per a la peça intervindran com a models Kira Pérez, Ana Uría, María Tamarit, i  Lorena Aparicio que compondran un enorme llenç acompanyades per l'Orquestra Simfònica Caixa Ontinyent, junt amb les oboistes Tina Cotolí, Olga Albiach Roig i Silvia Eleuterio Hernández. Tots dirigits per Oscar Vidal.

A més es farà entrega del guardó Cura Castillejo al propositor més desaforat, que se li concedix enguany al festival “BOUESÍA” (2005-2015) del delta de l'Ebre.

